Komisijos reglamentas (EB) Nr. 1876/2002
2002 m. spalio 21 d.
dėl laikino leidimo priedą naudoti naujai paskirčiai pašaruose
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. lapkričio 23 d. Tarybos direktyvą 70/524/EEB dėl priedų pašaruose [1] su paskutiniais pakeitimais, padarytais Komisijos reglamentu (EB) Nr. 1756/2002 [2], ir ypač į jos 4 straipsnį,
kadangi:
(1) Direktyvos 70/524/EEB 9e straipsnio 1 dalyje numatyta, kad laikinas leidimas naudoti naują priedą arba jau leidžiamą naudoti priedą naujoms paskirtims gali būti suteiktas, jei įvykdomos šios direktyvos 3a straipsnio b-e punktų sąlygos, ir jei, atsižvelgiant į gautus rezultatus, logiška manyti, kad naudojant jį gyvūnų mitybai, jo poveikis yra vienas iš tų, kurie nurodyti šios direktyvos 2 straipsnio a punkte. Toks laikinas leidimas naudoti priedą gali būti suteikiamas ne ilgesniam kaip ketverių metų laikotarpiui kalbant apie Direktyvos C priedo II dalyje nurodytus priedus.
(2) Gaminanti kompanija pateikė naujus duomenis, kad šio reglamento priede aprašytą ir Direktyvos 70/524/EEB prieduose 24 numeriu įrašyto fermentinio preparato naudojimą būtų leidžiama išplėsti ir naujai gyvūnų kategorijai. Pateiktų dokumentų vertinimas rodo, kad laikinai gali būti leidžiama išplėsti jo naudojimą.
(3) Dokumentų vertinimas rodo, kad gali būti reikalingos tam tikros procedūros siekiant apsaugoti darbuotojus nuo šio reglamento priede nurodyto priedo poveikio. Tačiau tokia apsauga turėtų būti užtikrinama taikant 1989 m. birželio 12 d. Tarybos direktyvą 89/391/EEB dėl priemonių darbuotojų saugai ir sveikatai darbe gerinti nustatymo [3].
(4) Gyvūnų mitybos mokslinis komitetas pateikė palankią nuomonę dėl šio fermentinio preparato saugumo naudojant jį priede nurodytomis sąlygomis.
(5) Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Šio reglamento priede nurodytai fermentų grupei priklausantį preparatą priede nurodytomis sąlygomis leidžiama naudoti kaip priedą gyvūnų mitybai.
2 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. spalio 21 d.